tartuNLP/wikipedia-smugri-20251201 huggingface dataset:
Labdakos

Labdakos oli vanakreeka mütoloogias Teeba kuningas, Polydorose poeg, Kadmose pojapoeg ja Laiose isa.
Labdakos oli kuningaks saades veel alaealine ja tema eest valitses regendina Lykos. Labdakos ei elanud kaua: kui ta suri, oli tema poeg Laios vaid aastane. Lykos sai teist korda regendiks.
Lykos ja tema vend Nykteus korraldasid paleepöörde ja pagendasid Laiose. Nykteus sai kuningaks. Siiski Laiosel vedas: Teeba kuningasugu tabasid suured õnnetused, Nykteuse ja Lykose järglased surid ning Laios sai uuesti Teeba kuningaks. Laiosest sai Oidipuse isa.
Ehkki juba Labdakose isa ja isapoolne vanaisa olid Teebas kuningad olnud, kutsuti Laiost ja tema järglasi labdakiidideks.
Maagaas

Maagaas on orgaanilise aine lagunemise tagajärjel tekkinud gaasiliste süsivesinike segu, mis asub maakoore tühikuis ja poorseis kihtides. Suurema osa maagaasist moodustab metaan.
Tekkimise järgi liigitatakse maagaas biokeemiliseks, vulkaaniliseks, metamorfoosseks, atmosfääriliseks, keemiliseks, radioaktiivseks ja termotuumseks. Maagaas on harilikult tekkinud orgaaniliste ainete biokeemilisel lagunemisel ja sellele järgnenud muundumisel geokeemiliste tegurite mõjul.
Maagaasi leidub peamiselt kas koos naftaga naftamaardlates (naftagaas) või gaasikondensaadiga (gaasikondensaadigaasid) või eraldi gaasimaardlates (kuiv põlev gaas). Vähemal määral ka söemaardlates kaevandusgaasina. Maagaasi tekib ka märgalade, prügimägede jms hapnikuvaestes tingimustes orgaanilise aine mittetäielikul lagunemisel. Kuivade põlevate maagaaside põhikomponent on metaan, nafta ja gaasikondensaadigaasid sisaldavad märgatavas koguses ka kõrgemaid süsivesinikke.
Maagaas kuulub fossiilkütuste hulka. Suurim majanduslik tähtsus on põlevatel maagaasidel. Maagaasi kasutatakse elektri- ja soojusenergia tootmiseks, kütusena mootorsõidukites, pliitides ja lokaalsetes kütteseadmetes; samuti keemiatööstuses mitmesuguste toodete (väetised, kangad, klaas, teras, plastid, värvid jne) valmistamisel. Maagaas on puhas ja küllaltki keskkonnasõbralik energiaallikas, sest tema gaasiline olek tagab kütuse täieliku põlemise ilma kahjulike põlemisjääkideta. Maagaasi torutransport säästab loodust – väheneb auto- ja raudteetranspordi koormus ning heitgaaside ja müra hulk.
Maagaasi kasutavad Eesti tarbijad peamiselt soojusenergia saamiseks, elektri tootmiseks, tootmisettevõtetes mitmesugusteks tehnoloogilisteks vajadusteks ja kodumajapidamises. Eestisse tuleb maagaas läbi torustike Leedust Klaipėda terminalist ja Venemaalt.
Maagaasi eripõlemissoojus on olenevalt koostisest 32,5–54,5 MJ/m³.
Maagaasi ülemaailmne varu on umbes 15×1013 m³. 
Suured maagaasi leiukohad asuvad Venemaa territooriumil. Neist suurim on Urengoi gaasimaardla, mis asub Jamali Neenetsi autonoomses ringkonnas. Seal leidub umbes 1013 m³ maagaasi. Maardla kuulub Vene nafta- ja maagaasitööstuse gaasikontsernile Gazprom.
Lisaks Venemaale kuuluvad peamiste maagaasi tootjate hulka Ameerika Ühendriigid, Kanada, Suurbritannia, Alžeeria, Holland, Norra, Indoneesia, Iraan ja Usbekistan.
Eestis on maagaasi kätte saadud Keri, Prangli, Aksi, Kihnu, Rammu ja Koipsi saartelt ning Ihasalu lahest. Gaas on tekkinud viimasest jäävaheajast pärinevate taimejäänuste ja turba lagunemisest ning on suletud savikas moreenis asuvatesse väikestesse läätsedesse. Kihnu puhul aga arvatakse paiknemist aluspõhjaliste Devoni savikihtide vahel. Küll on aga Eestis leiduva gaasi hulk väike ja koostis ebaühtlane ning selle kasutamine ei ole majanduslikult otstarbekas.
Polydoros (Teeba)

Polydoros oli Teeba kuningas, Kadmose ja Harmonia vanem poeg. Tema õed olid Agaue, Autonoe, Ino ja Semele. Kadmos ja Harmonia olid oma tütreid tabanud õnnetustest niivõrd masendunud, et jätsid trooni Polydorosele ja läksid maapakku.
Ka Polydoros ei elanud kaua. Kui ta suri, oli tema poeg Labdakos alaealine ja Lykos valitses regendina, kuni too täisealiseks sai.
Polydorose naine oli Nykteuse tütar Nykteis.
Aichi prefektuur

Aichi prefektuur on Jaapani prefektuur Honshū saare keskosas. Asub Ise ja Mikawa lahe ääres.
Prefektuuri lääneosa on tihedalt asustatud, seal asub Nagoya linn koos eeslinnadega. Kõrgeim koht on Chasuyama mägi (1415 m). Suurim jõgi on Yahagi.
Haldusjaotus.
Aichi prefektuur on jaotatud 54 omavalitsusüksuseks, millest 38 on linnad (市, "shi").
Sümbolid.
Aichi prefektuuri tunnuslind on salupäll ("Otus scops"), tunnuspuu on jaapani punavaher ("Acer pycnanthum") ja tunnuslill iiris ("Iris laevigata").
Majandus.
Aichi tööstustoodang on Jaapani prefektuuridest kõige suurem. Seal asuvad autotööstuse ja lennukitööstuse ettevõtted. Aichi prefektuuris toimus maailmanäitus EXPO 2005.
Zaragoza

Zaragoza (varasem eestikeelne nimekuju "Saragossa") on linn Hispaanias, Aragóni autonoomse piirkonna ja Zaragoza provintsi halduskeskus. Asub Ebro jõe kaldal.
2004. aastal elas linnas 641 600, 2009. aastal 666 100 ja 2010. aastal 699 755 inimest.
Zaragozas toimus maailmanäitus EXPO 2008.
Rapla valla lipp

Rapla valla lipp on Rapla maakonnas asuva Eesti haldusüksuse Rapla valla lipp.
Lipp kinnitati 26. aprillil 2018, kujundajaks on Priit Herodes.
Kirjeldus.
Neljastatud rohelisel ja valgel lipukangal on vastasvärvides pügalrist.
Lipp 1996–2017.
Eesti Vabariigi Valitsuse 11. juuli 2002 määrusega moodustati senise Rapla linna ja senise Rapla valla baasil uus omavalitsusüksus Rapla vald, mille lipuks kinnitas Rapla vallavolikogu 13. märtsil 2003 endise Rapla valla lipu.
Lipu kirjeldus.
Rapla valla lipuks on valge kangas, mida läbib keskelt roheline horisontaalne triip, mille kõrgus on 1/7 lipu kõrgusest. Ülemisel valgel laiul on kaks ja alumisel üks roheline pügalrist. Lipu laiuse ja pikkuse suhe on 7:11.
Põhjendus.
Värvid sümboliseerivad maad ja vaimsust. Pügalristid tähistavad rahvuslikke traditsioone, samuti Rapla omapärast kahe torniga kirikut.
Lipu kasutamise kord.
Valla lippu kasutatakse Rapla valla ajaloolistel ja kultuurilistel pidupäevadel ning muudel tähtsündmustel kõrvuti Eesti riigilipuga ning samadel alustel, mis kehtivad riigilipu kohta. Päevad, mil valla lipp heisatakse, määrab kindlaks vallavalitsus. Vallavalitsuse hoonele heisatakse valla lipp alaliselt.
Tsõdsõpujaleelo

Tsõdsõpujaleelo on eesti ansambel, mille põhitegevus on peamiselt Supilinnas koos laulda (enamasti neljapäevaõhtuti). Repertuaari kuuluvad eelkõige eesti ja setu regilaulud, kuid selles leidub ka uuemaid rahvalaule ja uusloomingulisi.
Tsõdsõpujaleelo sai alguse ansamblist Sinimaniseele, esindades algul ametlikele kontsertidele järgnenud jämme (sealhulgas kutsuti "Tsõdsõpujaleeloks" ka üht uusloomingulist tantsu) ja mittetäielikke koosseise. Tsõdsõpujaleelo alguseks peavad liikmed Sinimaniseele Vormsi kontserdi järgset laulmist.
Esimene kontsert Tsõdsõpujaleelo nime all peeti Lätis festivalil Ugunslaiks aastal 2002, koosseisu kuulusid Leanne Barbo, Katrin Valk ja Hedvig Priimägi.
Praegune liikmeskond moodustus Sinimaniseele meestiivast, millest osa on nüüdseks Sinimaniseelest lahkunud. Liikmeskond on hajus ja neil puudub üksmeel, kas tegu on ansambliga või mitte. Ühe eestvedaja Oliver Parresti sõnul: "Tsõdsõpujaleelo on loodusjõu nimetus."
Rühma nimi pärineb setu laulumängu "Sinimaniseele" kolmandast refräänist.
Rahvusvaheline Standardimisorganisatsioon

Rahvusvaheline Standardimisorganisatsioon (inglise keeles "International Organization for Standardization", ISO; prantsuse keeles "Organisation internationale de normalisation", vene keeles "Международная организация по стандартизации") on sõltumatu rahvusvaheline organisatsioon, mis tegeleb standardiseerimisega. Selle liikmeteks on riiklike standardiorganisatsioonide esindajad.
Organisatsioon asutati 23. veebruaril 1946 ja selle peakorter asub Šveitsis Genfis. Eesti Standardikeskus on Eesti esindajana ISO liige alates 1993. aasta jaanuarist. Organisatsiooni ametlikud töökeelteks on inglise, prantsuse ja vene keeled.
Struktuurilt koosneb ISO rohkem kui 800 tehnilisest komiteest (TC) ja allkomiteest (SC), mis tegelevad standardite väljatöötamisega. 2024. aasta juuli seisuga oli ISO avaldanud üle 25 000 erineva standardi. Tehnilistes komiteedes heaks kiidetud rahvusvaheliste standardite kavandid esitatakse ISO liikmetele hääletamiseks. Rahvusvahelise standardina avaldamiseks peab kavand saama vähemalt 75% hääletanud liikmete heakskiidu. ISO tuntuimad standardite sarjad on kvaliteedijuhtimisstandard ISO 9000 ja keskkonnajuhtimisstandard ISO 14000.
Organisatsioon loob ja avaldab rahvusvahelisi standardeid paljude valdkondade kohta, seehulgas näiteks tooted ja tootmisprotsessid, transport ja logistika, toiduohutus, IT, põllumajandus ja tervishoid. Ülispetsiifiliste elektroonikat ja elektrotehnikat puudutavate standarditega tegeleb aga Rahvusvaheline Elektrotehnikakomisjon.
Nimi.
Organisatsiooni nime lühikuju ei ole tavaline akronüümne lühend, vaid on valitud nii, et tähed langeksid kokku võõrsõnade alguskomponendi "iso-" tähtedega.
Eesti keeles kasutatakse vahel ka rööpnimesid "Rahvusvaheline Standardiseerimisorganisatsioon" ja "Rahvusvaheline Standardiorganisatsioon", kuid metroloogia terminibaas peab eelistatuks nimekuju Rahvusvaheline Standardimisorganisatsioon.
Iso

Sõnal või tähekombinatsioonil Iso või iso või sõna osal iso- või tähekombinatsioonil ISO on erinevaid tähendusi:
Ulan-Ude

Ulan-Ude (burjaadi keeles 'punane Üde') on Venemaa koosseisu kuuluva Burjaatia Vabariigi pealinn.
Ulan-Ude asub Baikali järvest lõunas Selenge jõe ääres. Linna lõunaosa läbib Selengesse suubuv Üde jõgi.
Ajalugu.
Ulan-Ude asutasid kohta, kus Üde Selengesse suubub, 1666. aasta kevadel kasakad burjaatidelt ja evenkidelt maksukogumiskeskusena. Samuti oli eesmärgiks kaitsta kaubakaravane, mis läksid Hiinasse või Nertšinskisse, rändhõimude eest. Sel ajal oli selles kohas juba tee ja rändhõimude laagripaik. Esialgu sai asula nimeks "Udinsk".
Pärastpoole kaotas asula pikkamööda oma sõjalise tähtsuse. Esile tõusid funktsioonid kaubandus-, transpordi- ja halduskeskusena. Udinskist sai tähtis karavanide moodustamise ja kaubavarude hoidmise keskus. Halduslikult allutati ta Irkutski vojevoodile.
1696 valmis Udinski esimene, Spasski puukirik, mis ei ole aga säilinud. 1786 hakati selle asemele ehitama Spasski kivikirikut, mis oli mõeldud linna esimese kivihooneks. Kirik valmis 1800 ega saanud esimeseks kivihooneks (juba 1795 valmis ühe kaupmehe kivist eramaja). Spasski kirik lammutati 1930. aastatel.
Samal 1696. aastal toimus Udinskis esimene mäss, kus streletsid mässasid vojevoodi vastu ja tahtsid paremat vojevoodi.
1730. aastatel pandi Udinski uueks nimeks "Verhneudinski".
1733 rajati Verhneudinski korrapärane postiühendus Selenginski ja Nertšinskiga.
Linnaõiguste saamiseni 1775 kandis asula nime "Verhneudinski", seejärel 1934. aastani "Verhneudinsk". 1775 moodustati Udinski provints, mille keskuseks sai Verhneudinsk.
Alates 1786 korraldati Verhneudinskis 2 korda aastas laat.
1793 asutati Verhneudinskis Taga-Baikalimaa ja kogu Kaug-Ida esimene algkool.
1899. aastal jõudis linna Siberi raudtee.
Rahvastik.
2002. aasta rahvaloenduse andmetel oli Ulan-Ude elanikest venelasi 73,1%, burjaate 21,4%, ukrainlasi 2,6%, tatarlasi 0,8% ja teistest rahvustest inimesi 2,1%.
Majandus.
Ulan-Udes asub sõjaväe lennukitehas, kus toodetakse sõjalennukeid SU-25UB, Su-29 ja helikoptereid MI-171. 2010. aastal toodeti neid 18,5 miljardi rubla eest.
Sõpruslinnad.
Ulan-Udel on 4 sõpruslinna Hiinas, 3 Mongoolias, 2 Jaapanis ning 1 Lõuna-Koreas, Saksamaal ja Ukrainas.
Viisnurk (täpsustus)

Viisnurk võib tähendada mitut asja.
Noor-Isamaa

Noor-Isamaa oli erakonna Isamaaliit ja erakonna Isamaa ja Res Publica Liit noorteorganisatsioon. Noor-Isamaa loodi 5. augustil 1995 Tartus.
Alates 2006. aastast oli esimees Hannes Klaas.
Utšur

Utšur (vene, evengi, jakuudi "Учур") on jõgi Aasias. 
Jõgi algab Džugdžuri mägedest ning voolab valdavalt loodesse ja põhja. Ta läbib Aldani mägismaa idaserva ja suubub paremalt Aldanisse. 
Jõe pikkus on 812 km.
Nevado del Tolima

Tolima on kihtvulkaan Lõuna-Ameerikas Andides. 
Vulkaani kõrgus on umbes 5215 meetrit.
G8

G8 oli maailma juhtivate tööstusriikide ühendus, kuhu kuulusid Ameerika Ühendriigid, Itaalia, Jaapan, Kanada, Prantsusmaa, Saksamaa, Suurbritannia ja Venemaa. Nimetus G8 tuleb sõnadest "kaheksa grupp" (inglise keeles: "The Group of Eight"). Kõik liikmed, välja arvatud Venemaa, katkestasid oma liikmeksoleku 2014. aasta 24. märtsil Krimmi kriisi tõttu. Need liikmed jätkavad kohtumisi G7 nime all.
Grupi tippsündmuseks on iga-aastane liikmesriikide liidrite kohtumine rahvusvaheliste organisatsioonide juhtidega, kus arutatakse aktuaalseid poliitilisi ja majanduslikke küsimusi. G8 eesistujamaa vahetub igal aastal. 
G8 ajalugu sai alguse 1975. aastal Prantsusmaa presidendi Valéry Giscard d'Estaing'i korraldatud kuue juhtiva tööstusriigi riigipeade kohtumisega. Sel ajal kuulusid ühenduse liikmete hulka Ameerika Ühendriigid, Itaalia, Jaapan, Prantsusmaa, Lääne-Saksamaa ja Suurbritannia. Gruppi hakati nimetama G6 ja kui 1976 liitus sellega Kanada, siis G7. 1991 kui pärast NSV Liidu lagunemist hakkas grupi kohtumistel osalema Venemaa, hakati suurriikide ühendusest rääkima kui G7+1. 1997 toimunud Denveri kohtumisel sai Venemaast USA presidendi Bill Clintoni algatusel grupi täisliige ja sellest ajast tuntakse seda G8 nime all.
Grupp on pälvinud sageli kriitikat globaliseerumisvastastelt jõududelt. Samuti on vastuolusid tekitanud Venemaa liikmestaatus, sest paljude poliitikute ja ekspertide hinnangul ei ole tegu tõeliselt demokraatliku riigiga. Tuntumad kriitikud on olnud USA senaatorid John McCain ja Joseph Lieberman, kes esitasid 2005. aastal üleskutse Venemaa osalus ühenduses ajutiselt peatada.
Wicca

Wicca on peamiselt inglise keelt kõnelevates maades levinud uuspaganlik usuline liikumine. Wicca-usund on polüteistlik, peamisteks pühimusteks on Jumalanna ja Sarviline Jumal: esimest seostatakse enam maapinna ja kuuga, teist metsiku looduse ja päikesega.
Kõikidele Wicca rühmitustele on ühine maagia kasutamine (tunnussümbol on pentagramm), piirdumine peamiselt kahe jumalusega (kuigi eri voolud nimetavad jumalusi eri nimedega ning pole ka üksmeelt selles, kas tegu on sümbolite, tegelike jumalate või jungilike inimese alateadvuses olevate arhetüüpidega). Ühised on küllalt sarnased rituaalid - igakuised kooskäimised esbatid täiskuul, aasta kaheksa suuremat rituaali ehk sabatid tähistavad pööripäevi ning "samhain"'i ehk "halloween"'i (31. oktoober), "imbolc"'i ehk küünlapäeva (2. veebruar), "beltane"'i ehk maipüha (30. aprill) ja "lugnasadh"'i (1. august). Samuti on laiemalt aktsepteeritud mõned üldised tõekspidamised, mis on kokku võetud "Wiccan Rede'i" nimelises värsstekstis - lõpulause "Harm none and do what you will" ("tee, mida soovid, kui see halba ei tee") on saanud üleüldiseks wiccalaste tunnuslauseks. Paljud Wicca kirjutised rõhutavad sallivust teiste usundite ning ka uuspaganlike õpetuste suhtes, kuid väga selgelt eristatakse oma õpetust satanismist ning New Age usunditest.
Wicca tänapäevase leviku alusepanijaks peetakse Gerald Brosseau Gardnerit (1884—1964). Gardneri kinnitusel on wiccalaste loitsud, maagilised protseduurid, rituaalsed esemed ning rituaalid olnud fikseeritud juba 16. sajandil "Varjude raamatus". Oma tegevuses püüdis Gardner igati rõhutada Wicca traditsioonide iidsust ja autentsust, kuid hilisemad asjahuvilised ja kriitikud on leidnud, et suur osa Gardneri viidatud traditsioonidest oli müstifikatsioon, st ta oli rituaalid, loitsud ja protseduurid keskaegse rituaalse maagia tekstidele ja kaasaegsete okultistide töödele toetudes ise kokku põiminud.
Druidism

Druidism on muistse keldi usundi tänapäevane taaselustatud versioon. Nimetus on tuletatud muinaskeldi preestri nimetusest ("druid"). Tänapäeval nimetavad end druiidideks ka liikumises osalejad. 
Druiidid toonitavad sidet esivanematega ning austavat suhtumist loodusesse.
Druidism on polüteistlik usund - kultus on suunatud iiri, gaeli ja kõmri mütoloogiatest pärit jumalatele. Druiidid viivad oma rituaale läbi muistsetes pühapaikades. 
Alates 1980. aastatest on druiidid avalikkuse huviorbiiti sattunud seoses suvise pööripäeva tähistamisega Stonehenge'is.
Kontinentaalblokaad

Kontinentaalblokaad (21. november 1806 kuni 11. aprill 1814) oli 21. novembril 1806 Berliinis Napoleon I algatusel välja kuulutatud majandusblokaad Suurbritanniale, vastuseks 16. mail 1806 kehtestatud mereblokaadile.
Lõpetati Euroopa mandri ja Briti saarte vahelised kaubandussuhted, et Suurbritannia majandust nõrgestada. See oli ettevalmistus Suurbritannia vallutamiseks. 
Blokaad lõpetati novembris 1814.
Akita prefektuur

Akita prefektuur on Jaapani prefektuur Honshū saare põhjaosas. Asub Jaapani mere kaldal.
Loodus.
Keskosas asub Oga poolsaar. Lääneosa hõlmab Ōu ahelik, kus asub prefektuuri kõrgeim tipp, Akita-Komagatake mägi (1637 m). Suuremad jõed on Yoneshiro ja Omono. Põhjapiiril asub Towada järv, keskosas Tazawa järv.
Piirkonnas on arvukalt karusid, 2025. aastal registreeriti piirkonnas 60 inimese ründamist, millest neli lõppes surmaga. Põhjuseks peetakse kliimasoojenemisega vähenev toidulaud, elanikkonna vananemisega vähenev jahimeeste arv ja viimasega kaasnev suurenenud karude arv.
Haldusjaotus.
Akita prefektuur on jaotatud 25 omavalitsusüksuseks, millest 13 on linnad (市 "shi").
Linnad.
1921. aastani koosnes prefektuur 6 maakonnast (郡 "gun"):
Sümbolid.
Akita prefektuuri tunnuslind on vaskfaasan ("Phasianus soemmerringii"), tunnuslill on jaapani katkujuur ("Petasites japonicus") ja tunnuspuu jaapani krüptomeeria ("Cryptomeria japonica").
Majandus.
Akita on valdavalt põllumajanduslik prefektuur. Olulise osa majandusest moodustab sake tootmine ja turism.
Kadriorgia

Kadriorgia on ühe SL Õhtulehe ajakirjaniku pakutud termin, millega märgiti 2006. aasta jaanuaris Eestis puhkenud skandaali seoses president Arnold Rüütli ametlikus residentsis, Kadrioru administratiivhoones tema alaealiste lapselaste poolt 2005. aasta sügisel ja hiljem korraldatud pidudega.
Presidendi eluruumides korraldatud pidudel suitsetasid noored vesipiipu, pruukisid alkoholi ja tegid muid tegusid, mis põhjustasid avalikustamise järel üldsuse taunimist ja politseijuurdluse. Neil pidudel tehtud fotod avalikustati Eesti Televisiooni saates "Pealtnägija" 18. jaanuaril 2006 ja nädalalehe Eesti Ekspress järgmise päeva numbris (vt Mihkel Kärmas "Presidendi korteris varastati ja tehti lollusi" Eesti Ekspressis 19. jaanuaril 2006).
Vetluga jõgi

Vetluga (vene "Ветлуга", mari "Вÿтлä") on Volga vasak lisajõgi. 
Vetluga saab alguse Kirovi oblastist, korduvalt suunda muutes voolab läbi Kostroma ja Nižni Novgorodi oblasti ning suubub Marimaal Jurino alevi lähedal Volga jõel asuvasse Tšeboksarõ veehoidlasse. 
Jõe pikkus on 889 km, valgala 39 400 km².
Vetluga ääres asub Vetluga linn.
Sura jõgi

Sura (vene "Сура", mäemari "Шур", tšuvaši "Сӑр") on Volga parem lisajõgi. 
Sura jõgi saab alguse Surskaja Šiška kõrgustikult Uljanovski oblastis, ülemjooksul voolab läände, Penza linnast alates peamiselt põhja. 
Jõe pikkus on 841 km, valgala 67 400 km². 
Sura ääres asuvad Penza, Alatõri ja Šumerlja linn. 
Suuremad lisajõed on Alatõr, Aglaška, Barõš, Kumaška ja Pjana.
Jaanuar 1990

Jaanuar 1990, kroonika
Detsember 1989 – Jaanuar 1990 – Veebruar 1990 – Märts 1990 – Aprill 1990 – Mai 1990 – Juuni 1990 – Juuli 1990 – August 1990 – September 1990 – Oktoober 1990 – November 1990 – Detsember 1990
Surnud 1990

"Siin on loetletud 1990. aastal surnud tuntud inimesi.
A Flock of Seagulls

A Flock Of Seagulls on new-wave elektro-popbänd, mis moodustati Liverpoolis Suurbritannias.
Osariik

Osariikideks nimetatakse mitme maa 1. järgu haldusüksusi:
Diktaator (täpsustus)

Diktaator võib tähendada riiklikku ametikohta või piiramatu võimuga isikut riigis.
Jana-Gana-Mana

"Jana-Gana-Mana" ('sina oled kõigi inimeste meelte valitseja') on India hümn. Selle algsete bengalikeelsete sõnade autor on Rabindranath Tagore. Hümn on kasutusel 1950. aastast.
Tekst devanaagaris.
जन गण मन अधिनायक जय हे&lt;br&gt;
भारत भाग्य विधाता !&lt;br&gt;
पंजाब सिंधु गुजरात मराठा&lt;br&gt;
द्राविड़ उत्कल बंग&lt;br&gt;
विंध्य हिमाचल यमुना गंगा&lt;br&gt;
उच्छल जलधि तरंग&lt;br&gt;
तव शुभ नामे जागे,&lt;br&gt;
तव शुभ आशिस मागे,&lt;br&gt;
गाहे तव जय गाथा ।&lt;br&gt;
जन गण मंगलदायक जय हे&lt;br&gt;
भारत भाग्य विधाता !&lt;br&gt;
जय हे, जय हे, जय हे&lt;br&gt;
जय जय जय जय हे ॥&lt;br&gt;
Transliteratsioonis.
Jana-Gana-Mana-Adhinayaka, Jaya He&lt;br&gt;
Bharata-Bhagya-Vidhata&lt;br&gt;
Punjab-Sindhu-Gujarata-Maratha&lt;br&gt;
Dravida-Utkala-Banga&lt;br&gt;
Vindhya-Himachala-Yamuna-Ganga&lt;br&gt;
Uchchhala-Jaladhi Taranga&lt;br&gt;
Tava Subha Name Jage&lt;br&gt;
Tava Subha Ashisa Mage&lt;br&gt;
Gahe Tava Jaya Gatha.&lt;br&gt;
Jana-Gana-Mangala Dayaka, Jaya He&lt;br&gt;
Bharata-Bhagya-Vidhata,&lt;br&gt;
Jaya He, Jaya He, Jaya He,&lt;br&gt;
Jaya Jaya Jaya, Jaya He&lt;br&gt;
Raikküla valla lipp

Raikküla valla lipp on Rapla maakonnas asunud endise Eesti haldusüksuse Raikküla valla lipp.
Lipp kinnitati 12. juunil 1997, kuid lipu sünnipäevaks peetakse 19. oktoobrit 1997.
Lipu kirjeldus.
Ristkülikukujuline lipp on jaotatud horisontaalselt kolmeks laiuks, ülemine ja alumine on valged, keskmine laid aga roheline. Valged laiud on 1,5 ühikut ja roheline 4 ühikut lai. Rohelise laiu keskel on kollane ristikuleht. 
Lipu normaalmõõtmed on 105×165 cm, ning laiuse ja pikkuse suhe on 7:11.
Põhjendus.
Roheline tähendab noorust ja lootust, looduslähedust ja valla elanike põhitegevust – põllumajandust. Kollane ristikuleht sümboliseerib samuti põlluharimist ja karjakasvatust – kohaliku rahva põlist elatise ja jõukuse allikat. Kolm ristikulehe südamekujulist haru meenutavad ka valla kolme peamist keskust – Purku, Raikküla ja Tamme küla. Ristikuleht on ühtlasi ristiusu jumaliku kolmainsuse sümbol. Valge on Raikküla valla paese pinnase võrdkuju.
A-ha

a-ha on Norra "pop-rock"'i ansambel, mis tegutseb alates 1982. aastast ning on üleilmselt menukas. Nende plaate on ostetud üle 100 miljoni eksemplari.
Ansambli lugu.
Ansambli asutasid 1982. aasta alguses Magne Furuholmen (algusaastatel esinejanimega Mags; klahvpillid, vokaal) ja Paul Waaktaar-Savoy (kitarr, vokaal). Hiljem liitus Morten Harket (vokaal).
Bänd kolis Norrast Londonisse, et suuremat edu saavutada. Nende debüütalbum ja -singel tulid välja 1985. Mõlemat saatis kohe edu, nii et nad said Grammy nominatsiooni aasta uustulnuka kategoorias. Debüütsingel "Take On Me" saavutas edu nii USA-s (müügiedetabelis nr 1) kui ka Suurbritannias (müügiedetabelis nr 2). 
1987. aastal kirjutas a-ha tunnuslaulu järjekordsele James Bondi filmile "The Living Daylights" ("007 ohutsoonis").
Samal aastal sai a-ha Peer Gynti auhinna, mis antakse kord aastas Norrat maailmas positiivselt tutvustanud isikule.
Aastal 1993 bänd lagunes, kui kõik liikmed asusid soolokarjääri tegema. Samal aastal täitus bändil 20 miljonit müüdud plaati.
Aastal 1998 tuli a-ha jälle kokku. Nende esimene etteaste pärast lahus oldud aega oli Nobeli rahuauhinna kontserdil. 2000. aastaks oli bändi albumeid müüdud juba 36 miljonit eksemplari.
Detsembris 2010 peeti hüvastijätukontsert. Kuid 2015. aastal tuli ansambel taas kokku ja andis välja 10. stuudioalbumi "Cast in Steel". 2018. aastal esines ansambel oma "Electric Summer Touri" ka Eestis.
Kurtna järvestik

Kurtna järvestik on järvestik Ida-Viru maakonnas Alutaguse ja Toila vallas Iisaku-Illuka mõhnastiku põhjaosas. See on Eesti suurim järvestik.
Loodusgeograafiline iseloomustus.
Kurtna mõhnastik paikneb mattunud Vasavere ürgoru kohal. Kurtna järvestik on Eesti üks unikaalseimaid järvede alasid, kuhu kuulub 42 järve, suurusega 0,2–141,2 hektarit.
Tekkelt on järved termokarstilised.
Järvestiku järved on tekkinud mandrijää taganemisel kruusa ja liivaga kattunud ja mahajäänud hiidjääpankade sulamisel sulamisasemetesse ehk söllidesse. Maha jäänud kruus ja liiv tekitasid omakorda mõhnastiku ja oosid.
Järvestiku kaitse ja kaitsealused liigid.
Järvede ja seda ümbritseva nõmmemetsa kaitseks on loodud Kurtna maastikukaitseala. Mõningates järvedes kasvab haruldasi taimi, nagu vesilobeelia ja järv-lahnarohi.
Kaitseala loodi 1987. aastal 9 km pikkusele ja 3 km laiusele maa-alale. Kurtna maastikukaitseala pindala on 2557 ha. Osa Kurtna järvestiku järvi, näiteks järvestiku suurim, Konsu järv, on jäetud väljapoole kaitseala piire.
Järvedest alguse saavad jõed.
Suurjärvest saab alguse Vasavere jõgi, Peen-Kirjakjärvest Mustajõgi.
Inimtegevus ja keskkonnaohud.
Järvede veetasemele, mis on langenud keskmiselt üle 4 meetri, on halvasti mõjunud põlevkivikaevandused, Oru turbaraba ning teiste rabade kuivendamine ja Vasavere veehaardest väljapumbatava põhjavee suured kogused. Järvede lõikes on veetaseme langus erinev, enamasti 1-7 meetrit; kõige suurem on see Liivjärves – 7,2 m.
Rohke pinna- ja põhjavee tarbimine on kaasa toonud järvede eutrofeerumise. Konsu järvest pumbatakse vett Kohtla-Järve keemiatööstusele ja Kohtla-Järve linnale. Samas pumbatakse (juhitakse) kaevanduste vett Konsu ja Nõmmejärve.
2006. aasta juuli alguses puhkes Liivjärve ääres metsatulekahju, mis kiiresti levis ning hõlmas üle 80 hektari metsa ja kõrvalasuva Oru turbavälja. Tulekahju kustutamine võttis aega mitu nädalat.
Eelpoolöeldut arvestades on Kurtna järvestiku järvede loendis olevate järvede pindalad orienteeruvad.
Kurtna järvede loend.
Järvede nimed (sulgudes kehtivad muud nimed) ja pindalad:
Edvard Radzinski

Edvard Stanislavovitš Radzinski (vene "Эдвард Станиславович Радзинский"; sündinud 23. septembril 1936 Moskvas) on vene näitekirjanik ja biograaf. Ta on kirjutanud mitu populaarset elulugu ajaloolistest võimukandjatest.
Radzinski viibis Eestis mais 2015 kirjandusfestivalil HeadRead.
Märt Tänava

Märt Tänava (sündinud 8. augustil 1934) on eesti ajaloolane.
Ta lõpetas 1953. aastal Tartu 1. Keskkooli hõbemedaliga. Ta lõpetas Tartu Riikliku Ülikooli ajaloo erialal 1958. aastal. Ajalookandidaadi kraadi kaitses ta samas 1974. aastal tööga "Военная организация Римской республики (до реформы Мария)".
Töö.
Ta oli 1958–1976 TRÜ-s ja Tartu Ülikoolis õpetaja ja vanemõpetaja, 1976–1999 dotsent. Ta on Eesti parimaid Vana-Rooma ajaloo tundjaid.
Ta on olnud mitme ajalooõpiku kaasautor, toimetaja ja tõlkija.
A Band Called Pain

A Band Called Pain on USA heavy-metal bänd. Nende lugu "Holy" on filmi Saag II ("Saw II") "soundtrack"il.
Qābūs ibn Sa‘īd

Qābūs bin Sa‘īd Āl 'Bū Sa‘īd (ka Qābūs ibn Sa‘īd; 18. november 1940 Salāla – 10. jaanuar 2020) oli Omaani sultan 1970–2020.
Qābūs oli sultan Sa‘īd bin Taimuri ja tema abikaasa, printsess Mazoon al-Mashani ainus poeg.
Ta omandas alghariduse kodukohas ja põhihariduse Indias Punes. 16-aastaselt saadeti ta õppima Inglismaale. 20-aastaselt astus ta Sandhursti sõjaväeakadeemiasse ja teenis Briti armees, hiljem õppis kodumaal ajalugu ja kultuuri. Ta sai võimule sisesegaduste järel, kui tema isa loobus troonist. Kaost põhjustasid kommunistlikud sissid, keda toetas Lõuna-Jeemen. Qābūs suutis nende mässu Dofharis maha suruda ja suhtus neisse leebelt, andes neile peagi amnestia. Seejärel hakkas ta riiki järk-järgult reformima, asendades senised islamiseadused läänelikega ja rajades moodsa meditsiinisüsteemi. Ka majanduses on Omaan tema ajal saavutanud silmapaistvat edu: kuigi riigi elatustase ei küündi Saudi Araabia ega Kuveidi tasemele, on tegu ühe Lähis-Ida jõukaima riigiga.
Qābūs oli sügavalt usklik mees ja rajanud oma raha eest üle 2000 mošee. Aastal 2001 valmis Omaanis maailma suurim mošee, milles asub maailma suurim käsitsi tehtud vaip.
Viimasel ajal oli Qābūs teinud demokraatlikke reforme, kehtestades üldise (nii meestele kui naistele) valimis- ja kandideerimisõiguse. 2003 toimusid Omaanis esmakordselt vabad valimised, kus valiti parlamendi alamkoda. Reformidele vaatamata on sultanile jäänud sisuliselt absoluutne võim, kuid enamik omaanlastest on tema riigile eduka poliitika heaks kiitnud.
1976 abiellus ta oma onutütrega, kuid abielu lahutati peagi. Tal ei olnud lapsi, mistõttu ei olnud selge, kes pärib sultanaadi. Vastavalt Omaani põhiseadusele valib uue sultani perekonnanõukogu. Sultan koostas kirja, milles ütles, keda soovib enda järeltulijana näha, aga vastavalt Omaani põhiseadusele avatakse see kiri ainult sel juhul, kui perekonnanõukogu ei jõua uue sultani valimisel ühismeelele. Isaliinis olid tema lähimad sugulased tema onupojad.
AFI

 
AFI (A Fire Inside) on USA-s 1991. aastal loodud rokkansambel.
Ansamblil on ilmunud üksteist stuudioalbumit.
Ajalugu.
Bänd sai alguse keskkoolis kui Davey Havok, Mark Stopholese ja Vic Chalker tahtsid bändi alustada, kuid neil oli mõningaid probleeme ning kõige suurem neist oli trummari puudumine. Mark soovitas bändi oma sõpra Adam Carsonit. Keegi eriti ei teadnud, kuidas pille mängida, kuid nad teadsid, et Daveyl on hea hääl ja Adamil olid trummid. Mark õppis ära kitarri ja Vic õppis ära bassi.
Pärast keskkooli lõpetamist läks bänd lahku. Meeldejäävas bändi kokkutulekus, mille korraldas üks nende klassikaaslane, mängisid nad Phoenix Theatre'is mõnesajale fännile. Nad otsustasid uuesti ühineda ja plaadi teha.
1995. aastal lasi Wignut Records välja plaadi "Answer That and Stay Fashionable".
"Very Proud Of Ya" tuuri ajal lahkus bändist nende bassist ja ta asendati Hunter Burganiga. Salvestati album "Shut Your Mouth And Open Your Eyes".
Hiljem paluti Markil seletamatutel põhjustel bändist lahkuda ja ta asendati praeguse kitarrist Jade Pugetiga, kes oli bändiliikmete hea sõber keskkoolist saadik.
Jade Puget ja Davey Havok on loonud AFI kõrvalt oma enda bändi, mis kannab nime Blaqk Audio. Tegemist on elektroonilise muusikaga.
Muusikastiil.
AFI stiil on pidevalt muutunud. AFI oli algselt hardcore punk ansambel. Nende esimesed kolm albumit "Answer That and Stay Fashionable" (1995), "Very Proud of Ya" (1996), "Shut Your Mouth and Open Your Eyes" (1997) on liigitatud hardcore punk stiili alla. AFI neljandat albumit "Black Sails in the Sunset" (1999) ja sellele järgnenud "The Art of Drowning" (2000) on kirjeldatud horror punk stiilina. AFI 2003. aasta album "Sing the Sorrow" kuulub post-hardcore ja emo stiilide alla. Decemberunderground (2006) hõlmab alternatiivrokk, post-hardcore ja emo muusikastiile. Nende 2009. aasta albumit "Crash Love" on liigitatud alternatiivrokk ja pop rock stiilide alla.
Gediminas

Gediminas (poolapäraselt Giedymin, valgevene Hiedymin või Hiedzimin; u 1275 – detsember 1341) oli Leedu, Vene ja Žemaitija suurvürstiriigi suurvürst 1316 kuni surmani. Teda peetakse Leedu, Vene ja Žemaitija suurvürstiriigi üheks edukamaks monarhiks.
Suurvürst Gediminas suurendas Leedu, Vene ja Žemaitija suurvürstiriiki tunduvalt endiste Kiievi-Vene suurvürstiriigi alade arvelt (ühendati Leeduga Valge-Vene, Polotski vürstiriik (1307) Minsk, Pinsk (1318), Brest (1319), Mogiljov, Turov, Vitebsk (1330), Orša, Mozõr ja Ukrainas, Kiiev (1321) ning suutis tänu oskuslikule laveerimisele katoliikluse ja vene õigeusu vahel oma paganliku riigi säilitada. 
Gediminas arendas tunduvalt riigi majanduselu, rajades uusi linnu (sealhulgas Vilniuse) ning kutsudes sinna elama sakslasi. Tema vihaseimaks vastaseks jäi aga Saksa ordu. 
1323. aastal levisid Euroopas kirjad, milles Gediminas teatas, et on valmis katoliku usku üle tulema, ning kutsus Leetu munki, kaupmehi ja käsitöölisi. Hiljem selgus aga, et suurvürst ei mõtlegi katoliiklusesse astumise peale ja tõenäoliselt oli tegemist Riias valminud võltsingutega. Samas võttis Gediminas kohale saabunud kaupmehed, käsitöölised ja mungad vastu ning elavdas nõnda oluliselt oma riigi majanduselu.
Gediminas suri 1341. aastal lahingus ristirüütlitega saadud vana haava tõttu. 
Isiklikku ja järglased.
Gediminas oli abielus kolm korda, ning kolmest abielust oli tal 7 poega ja 6 tütart.
Enne oma surma (1341) jagas ta loodud suurvürstiriigi oma poegade vahel:
Narimantase, Algirdase ja Jaunutise järglastest moodustus Gediminaste dünastia.
Gediminase tütred abiellusid:
Toomas Hellat

Toomas Hellat (27. november 1920 Tallinn – 13. november 1987 Tallinn) oli eesti päritolu Nõukogude Liidu luuraja. 
Noorus.
Algkooli lõpetas ta Tallinnas Jakob Westholmi Gümnaasiumi juures, aastatel 1933–1938 õppis Tartus Hugo Treffneri Gümnaasiumis. 1938. aastal astus Tartu Ülikooli õigusteaduskonda ja EÜS-i Põhjala. 1939. aasta sügisel põgenes isa soovitusel Soome, Talvesõja ajal oli Soome Ringhäälingu eestikeelsete saadete diktor.
Teine maailmasõda.
1940. aasta hilissügisest kuni 1941. aasta veebruarini viibis ta Soome luure ülesandel (agent "Lassila") Eestis. Toomas Hellat kuulus langevarjurina luuresalka Erna. Teda autasustati II klassi Raudristiga. 
1941. aasta novembris lülitus Hellat Saksa luure teenistusse töötamaks inglaste vastu (agent "Keller"). Sõja ajal viibis ta Eestis, Riias, Hamburgis, Novorossiiskis, Sofias, Kreekas, Leningradi lähistel; 1943. aasta septembris naasis Tallinna. Hiljem õppis Hellat Saksamaal luurekoolis ja ta saadeti Eestisse. 13. detsembril 1944 ta vahistati Nõukogude võimude poolt. Pärast piinamist andis Hellat üles suurema osa oma kaaslastest, kokku 221 nime.
Hellatilt pärinevatele andmetele tuginedes purustasid julgeolekuorganid detsembris 1944 Haukka-Tümmleri grupi. Tapeti Leo Talgre. Arreteeriti kakssada inimest, konfiskeeriti 23 raadiosaatjat ning avastati paarkümmend konspiratiivkorterit ja peidupaika. 
1. veebruaril 1947 mõisteti Hellatile erinõupidamise otsusega 20 aastat vangilaagrit, kuid juba sama aasta augustis taheti teda kasutada operatiivtöö huvides Eestis. ENSV KGB 2. osakonna 1954–1955 aruannete järgi hoiti teda Eestis sisevanglas, 11. juulil 1955 väljastati protokoll tema vabastamise kohta. 
Pärast vangistusest vabanemist (1955) jätkas Hellat agendinime "Haakla" all koostööd Nõukogude julgeolekuorganitega. Elu lõpu poole töötas ta hotelli Tallinn administraatorina.
Isiklikku.
Ta oli poliitiku, diplomaadi ja riigikohtuniku Aleksander Hellati ja Ida Toferi (1880–1939) poeg, tema vend Aleksander Hellat oli arst.
Juku Pent

Juku Pent (õieti Johannes Pent; 20. november 1918 Jäneda vald, Ambla kihelkond, Järvamaa – 16. oktoober 1991 Sonthofen, Saksamaa) oli eesti suusataja ja sünteetilise suusamäärde väljatöötaja. 
Teises maailmasõjas pälvis ta ühe päevaga nii I kui ka II klassi Raudristi (1945).
Ta osales 1952. aasta taliolümpiamängudel Oslos Lääne-Saksamaa koondise liikmena, tulles 1952. aasta 20. veebruaril 50 km suusatamises 26. kohale (ajaga 4:30.56,0).
Maak

Maak on mineraalne maavara, mille kaevandamine on majanduslikult otstarbekas.
Enamasti mõeldakse maagi all maavara, millest eraldatakse metalle. Vastavalt sellele, mida maagist eraldatakse, nimetatakse neid raua-, vase-, pliimaagiks jne.
Maake moodustavad maakmineraalid on näiteks püriit (rauamaak), galeniit (pliimaak), sfaleriit (tsingimaak), magnetiit (rauamaak), hematiit (rauamaak), kalkopüriit (vasemaak) jne.
Kurtna (Alutaguse)

Kurtna küla asub Ida-Viru maakonnas, Alutaguse vallas Jõhvi–Vasknarva maantee ääres. Kaugus Jõhvist 12 km.
Enne Eesti omavalitsuste haldusreformi 2017. aastal kuulus küla Illuka valda.
Kurtna külas elas 2000. aasta seisuga 206 elanikku.
2011. aasta rahvaloenduse andmetel oli Kurtna külas 163 elanikku, neist eestlasi 84 (51,5%).
Kurtna küla asub ajaloolise Alutaguse kihelkonna alal. Küla on esmamainitud 1241. aastal Taani hindamisraamatus nimega "Kurtiaos". Küla suuruseks on märgitud seitse adramaad. 
1480. aastast on andmed Vasknarva ordulinnusega seotud Kurtna ordumõisa "Kurtnis" kohta. Kurtna ordumõis ja Kurtna küla kuulusid Jõhvi kihelkonda. Pärast ordumõisate kaotamist muutus Kurtna mõis rüütlimõisaks. Kurtna mõisast on säilinud historitsistlik härrastemaja aastast 1880 ja punasest kivist valitsejamaja aastast 1911. 
Kurtna mõisa järgi on nime saanud Kurtna järvestik ja Kurtna nõmm. Küla järgi on nime saanud Keila lademe Kurtna kihistik.
Leo Talgre

Leo Talgre (3. veebruar 1919 Vastseliina, Võrumaa – 17. detsember 1944 Tallinn) oli eesti luuraja.
Põgenes 1941. aasta märtsis Nõukogude okupatsiooni eest suuskadel Soome. Liitus sama aasta juunis Erna salgaga, heideti 27. juulil langevarjuga alla Viitna lähedal. Osales radisti-luurajana Erna lahingutes.
1941. aastast kuulus Cellariuse luureüksusse, autasustati II klassi Raudristiga. Aastatel 1943–1944 oli Haukka-Tümleri grupi põhiorganiseerija.
Detsembris 1944 hukkus kinnipidamiskatsel. Tema hukkumise asjaolude kohta on levinud mitmeid versioone.
Isiklikku.
Maarja Talgre on Leo Talgre tütar.
Mati Mandel

Mati Mandel (sündinud 11. juunil 1945 Tartus) on eesti arheoloog ja ajaloolane.
Ta lõpetas 1972. aastal Tartu Riikliku Ülikooli arheoloogiale spetsialiseerunud ajaloolasena.
Kaitses 1992. aastal magistritöö "Võitlusnuga ja mõõk Muinas-Eesti relvastuses" ja 2003. aastal doktoritöö "Läänemaa kalmed 5.–13. sajandil".
Mandel on arheoloogilise leiumaterjali põhjal uurinud peamiselt Läänemaa muinas- ja keskaega, aga kirjalike allikate valguses on ta uurinud ka 1940. aastate ajaloosündmusi Läänemaal ja Harjumaal, kitsamalt 1944. aasta septembri sündmusi Keilas, Haruteel, Pääskülas, Laagris ja Jälgimäel. Korraldanud aastast 1994 Keilas Lääne-Harjumaa 1944. aasta septembrisündmuste mälestuspäeva ning ajalookonverentse
Töökohad.
Eesti Ajaloomuuseum (1972–2023). Vanema ajaloo osakonna juhataja.
Karlmann (Ida-Frangi kuningas)

Karlmann (umbes 830–880) oli Karolingide dünastiast pärinev Baieri ja hiljem Ida-Frangi kuningas. Ta oli Ida-Frangi kuninga (817/843–876) Ludwig Sakslase vanim poeg.
Karlmann hakkas mitu korda oma isale, Ludwig II vastu ning 864 oli too talle sunnitud andma Baieri kuningriigi. Isavastaste mässudega ka tema vennad Karl Paks ja Ludwig Noorem. 876, kui Ludwig Sakslane suri, sai Karlmann ka Ida-Frangi kuningaks. Ta ei valitsenud riiki ainuvalitsejana, sest Karl Paks oli Alemannia ja Reetia kuningas, Ludwig Nooremale kuulus aga Saksimaa. 
877. aastal, kui suri Frangi keiser Charles Paljaspea, sai Karlmannist ka Itaalia kuningas. Kuid 879. aastal sai ta rabanduse, mis muutis ta teovõimetuks ning järgmisel aastal ta suri. 
Et Karlmannil seaduslikke pärijaid polnud, jagati tema valdused tema vendade vahel. Kuid Karlmanni abieluväline laps Arnulf sai endale Kärnteni margi, oli 887–899 Ida-Frangi kuningas ning alates 896 ka Frangi keiser. Arnulf sai Ida-Frangi kuningaks pärast oma onu Karl III Paksu kukutamist.
Toyota Motor Corporation

Toyota Motor Corporation (jaapani トヨタ自動車株式会社 "Toyota Jidōsha Kabushikigaisha") on Jaapani autotootja, 2004. aastast turuväärtuselt maailma suurim autotööstusettevõte.
Toyota on maailma suurim autotootja. 2017. aastal tootis ettevõte üle 10,4 miljoni auto.
Tootmisprotsessi optimeerimist taotlev Toyota tootmissüsteem, põhineb täppisajastuse kontseptsiooni, on saanud maailmakuulsaks.
Toyota Motor Corporation omab osalust veel mitmes autotootmisettevõttes. Sealhulgas 20% ettevõttest Subaru Corporation, 5,1% Mazda Motor Corporationist ja 4,9% Suzukist.
Ajalugu.
Toyota Motor Corporation sai alguse Koromo linnas (tänapäeval Toyota) 1933. aastal Sakichi Toyoda (豊田佐吉; esimesed kaks kanjimärki tähistavad jaapani keele traditsiooni kohaselt perekonna nime (Toyoda), mis oleks sõna-sõnalt "rikkalik, külluslik põld" vms, tagumised kaks kanjimärki tähistavad eesnime (Sakichi)) kudumisvabriku Toyoda Automatic Loom ühe haruna. Esimest sõiduautot Toyota Model AA hakati tootma 1936. aastal. Iseseisva ettevõttena alustati tegevust 1937. aastal, ettevõtte juhiks sai Sakichi poeg Kiichiro Toyoda (豊田 喜一郎 Toyoda Kiichirō). Tema kujundas ka ettevõtte logo, mis koosneb kolmest ellipsist, ja muutis ettevõtte nime Toyotaks.
Pärast Teist maailmasõda sai Toyotast Jaapani suurim autotootja. 1957. aastal siseneti Ameerika turule ja 1963. aastal hakati Toyotasid müüma Euroopas. 1971. aastal hakkas esimene tehas Euroopas (Portugalis) Toyotasid valmistama. Euroopas müüdi miljones Toyota 2000. aastal.
2004. aastal oli Jaapanis registreeritud uutest autodest 40% Toyotad.
Kaubamärgid.
Toyota Motor Corporation toodab autosid kaubamärkide Toyota, Lexus, Daihatsu ja Hino all. 2003–2016 kasutati ka kaubamärki Scion.
Müük Eestis.
Toyotad on ühed Eestis enim müüdud autod. 2019. aasta märtsi alguse seisuga oli Eestis arvel 56 769 Toyotat, millest enim oli Toyota Avensiseid (15 631 autot) ja Toyota Corollasid (10 741 autot). Veel populaarsemad automargid olid ainult Volkswagen (96 481 autot) ja Audi (60 908 autot).
2010. aastal müüdi Eestis 1411 Toyotat, mis moodustas ligi 14% sõiduautode müügist. Populaarsuselt järgnesid Peugeot (837) ja Citroën (804).
2018. aastal müüdi Eestis 4099 Toyotat, mis moodustas 16% sõiduautode müügist. Populaarsuselt järgnesid Škoda (3144) ja Renault (2509). Enim müüdud Toyota mudelid olid Toyota Rav4 (997), Toyota Avensis (785), Toyota Auris (653) ja Toyota C-HR (594). Samal aastal oli maailmas enimmüüdud sõidukiks Toyota Corolla, mida müüdi 1,18 miljonit.
2021. aastal müüdi Eestis 3852 Toyotat, mis moodustas 17% sõiduautode müügist. Populaarsuselt järgnesid Škoda (3156) ja Volkswagen (1959).
Toyota ametlik esindaja Eestis on Amserv Auto AS.
Arnulf Halb

Arnulf Halb (saksa keeles "der Böse" (halb, kuri, paha); suri 14. juulil 937 Regensburgis) oli Baieri hertsog alates 907 kuni oma surmani ja Saksa vastukuningas 919–921. Ta pärines Luitpoldingi dünastiast.
Arnulf mässas legitiimsete Saksa kuningate Konrad I ja Heinrich I vastu. 
918. aastal suri Saksa kuningas (911–918) ja Frangimaa hertsog Konrad I. Tema poeg ja tütar olid sel ajal viieaastased ega saanud riiki valitseda. 919. aastal krooniti Heinrich I Saksi dünastiast Saksa kuningaks.
Arnulf Halb ei tunnustanud Heinrichit Saksa kuningana ja kuulutas end 919. aastal vastukuningaks. Arnulf sai 921. aastal sõjas Heinrichilt lüüa ja pidi tolle ülemvõimuga leppima.
Baieri hertsogina võõrandas ta enda mõju suurendamiseks kiriku maid ning sai seetõttu ka oma hüüdnime.
Hermann von Salm

Hermann von Salm (sündis umbes 1035, suri 28. septembril 1088) oli Saksa vastukuningas aastast 1081 kuni surmani.
Hermanni poliitilise tõusu põhjustas investituuritüli paavsti Gregorius VII ja Saksa-Rooma keisri Heinrich IV vahel. Tüli käis selle üle, kellel on õigus määrata Saksamaal piiskoppe ja mille alusel seda teha. Kumbki soovis piiskoppide määramise õigust endale. Heinrich hakkas vaimulikele maid läänistama, tagades nii nende lojaalsuse. Mõnele vabanenud kohale määrasid uue võimukandja nii paavst kui ka keiser.
Seetõttu pani Gregorius Heinrichi kirikuvande alla. Paavst määras Rudolf von Rheinfeldeni vastukuningaks ja Heinrich omakorda laskis valida vastupaavsti. Saksamaal algas kodusõda. 14. oktoobril 1080 toimus Elsteri lahing, milles Rudolf purustas Heinrichi sõjaväe, kuid suri ise järgmisel päeval lahingus saadud haavadesse.
Saksimaa ja Švaabimaa aadlikud valisid 6. augustil 1081 Ochsenfurdis Hermanni uueks vastukuningaks. Mainzi peapiiskop Siegfried I kroonis Hermanni Goslaris 26. detsembril ja Hermann püüdis paavsti tahtmist Saksamaal läbi suruda.
Hermann lootis koguda suure sõjaväe ja sellega Heinrichit lüüa, aga selle plaani nurjas tema peamise toetaja Otto von Northeimi surm 11. jaanuaril 1083. Hermann ei osutunud kaugeltki nii võimekaks juhiks kui Rudolf ja Heinrich suutis seetõttu kodusõja peaaegu ilma vastupanuta lõpetada. Hermann põgenes 1085 Taani.
1086 tuli ta sealt sõjaväega tagasi ja võitis liidus Baieri hertsogi Welf I-ga Heinrichit Bleichfeldi lahingus, kuid osutus niivõrd ebapopulaarseks, et pidi 1088 võitlusest Heinrichiga loobuma. Gregorius oli surnud 1085 ja järgmised paavstid enam nii saksavaenulikku poliitikat ei ajanud, nii et ka paavsti toetus Hermannile vähenes. Hermann suri varsti pärast seda. Rohkem vastukuningaid paavstid valida ei lasknud.
Hermann oli abielus Sofia von Formbachiga. Abielust sündis poeg Otto von Salm, kes sai isa järel Salmi valitsejaks, kuid ei paistnud poliitikas ega poliitikaväliselt millegagi silma.
Günther von Schwarzburg

Günther von Schwarzburg (1304–1349 Frankfurt Maini ääres) oli Schwarzburg-Blankenburgi krahv ja Saksa vastukuningas 1349. aastal.
Günther oli olnud keiser Ludwig IV ustav liitlane ning pärast tolle surma proovis ta Wittelsbachide juhtimisel koos veel mõne Saksa vürstiga kuningas Karl IV-le vastu seista, kuid ebaõnnestunult. Ta sai Karli käest lüüa ning pidi oma taotlustest loobuma. Varsti pärast seda ta suri.
Vladimir Bill-Belotserkovski

Vladimir Naumovitš Bill-Belotserkovski (Владимир Наумович Билль-Белоцерковский; 9. jaanuar 1885 (vana kalendri järgi 28. detsember 1884) Oleksandrija, praegune Ukraina – 1. märts 1970 Moskva) oli vene kirjanik.
Ta oli pärit töölisperekonnast. Ta oli kaheksa aastat madrus Vene ja Briti purjekuunaritel ja aurikutel. Töötas laevapoisina ja laadijana ka Belgias, Hollandis ja Ameerika Ühendriikides. USA-s oli ta umbes seitse aastat mustatööline ja aknapesija. 
1917. aastal naasis Venemaale ja astus kommunistlikku parteisse. Ta võttis osa kodusõjast ja tegeles kirjandusliku agitatsiooniga. 
Alates 1918. aastast hakati tema loomingut avaldama. 1921. aastast oli kutseline kirjanik. Ta kirjutas peamiselt näidendeid ja jutustusi.
Tema loomingus oli keskne koht töölisliikumisel, revolutsioonil, kodusõjal ja "sotsialistlikul ülesehitustööl". Nõukogude kriitikud paigutasid tema loomingu sotsialistliku realismi alla ning tõstsid esteetiliste kvaliteetide poolest eriti esile tema näidendit "Torm". Näidend räägib esimestest revolutsiooniaastatest. 
Teosed.
Eesti keeles on ilmunud tema jutustuste kogu "Bismarck ja neeger" (1960; tõlkinud Hans Luik).
Juice Leskinen

Juhani Juice Leskinen [juhani juise leskinen] (sünninimi Pauli Matti Juhani Leskinen; 19. veebruar 1950 Juankoski – 24. november 2006 Tampere) oli soome rokkmuusik, helilooja, luuletaja ja proosakirjanik.
Elukäik.
Ta õppis Tampere keeleinistituudis inglise keele tõlgiks, kuid lõputöö jäi kaitsmata.
Muusikukarjääri alustas ta 1973. aastal koos Mikko Alatalo ja Harri Rinnega ansamblis Los Coitus Interruptus. Hiljem tegi Juice soolokarjääri, tema taustaansambliteks olid Slam ja seejärel Grand Slam.
Juice looming on jäänud ka Eurovisiooni lauluvõistluste ajalukku. Eurovisiooni lauluvõistlusel lauldi Juice loomingut kahel korral: 1981. ja 1982. aastal.
Eestlastele on enam tuntud Leskineni lugu "Eesti", mis avab soomlasele Eesti nii-öelda juicelikus stiilis.
Ta on kirjutanud laule ka teistele artistidele, näiteks soomekeelseid sõnu ansamblile Justament.
Juice on kirjutanud luuleread muu hulgas ka sõbrapäevapostmarkidele, mis ilmusid jaanuaris 2004.
Looming.
Juice loomingus olid esikohal ennekõike laulutekstid, kuid ta on loonud ka palju laule nii endale kui ka teistele artistidele.
Ta võttis osa lauluvõistlustest. Kõige sagedamini osales ta Soome estraadimuusika arendamiseks mõeldud võistlusel "Syksyn sävel".
Albumid.
Juice loominguga plaate on välja antud üle poolesaja. 
Juicest kirjutatud raamatud.
Juice loomingust on kirjutatud mitmeid "pro gradusid".
Juice elu ja loomingut on kajastatud ka näidendites "Juice! - lauluilta", "Kiskoilla maaten - jotakin Juicesta", "Älä sanojasi syö - Juicen lauluja ja runoja".
Arnulf

Arnulf või Arnulf I on mitme valitseja nimi:
Pargas

Pargas (inglise "barge") on väikese süvise ja lameda põhjaga veesõiduk, mis on mõeldud inimeste ja kauba vedamiseks. 
Eesti keeles on hakatud eristama pargast ja praami, kui põhimõtteliselt samasugust veesõidukit suuruse alusel. Väikest, 4–6 inimest mahutavat, lameda põhja ja madala süvisega veesõidukit nimetatakse pargaseks, suuremat alust aga praamiks. Kuna Euroopa siseveekogudel on kasutatud siseveekogudel liikuvaid sõidukeid peamiselt suuremate, mitme- ja mitmekümnetonniste lastide veoks, nimetatakse neid praamideks.
Haukka

Haukka (soome keeles 'kull') oli 1943. aastal Soomes koostatud raadioluuregrupp, mis saadeti Saksa okupatsiooni all olnud Eestisse.
Eesmärgid ja tegevus.
Grupi eesmärk oli koguda soomlastele teavet, millal sakslased lahkuvad ja kas nad jätavad ehk Punaarmeele tee Helsingi peale vabaks. Samuti pidid nad Soomele teatama Saksa vägede võimalikust dessandist Suursaarele. Ühtlasi pidid nad sidet pidama Eesti Vabariigi Rahvuskomiteega ning koguma andmeid Eesti poole teel olevate Punaarmee üksuste kohta.
Haukka gruppi kuulus mõniteist eestlast. Rühma juht oli Leo Talgre, radistid Ustav Toom ja Toomas Rüütmann, paadimees Georg Adams.
Grupp püüdis edutult leida kontakti Briti sõjaväeluurega (SIS).
Haukka mehed hakkasid sidet pidama Eesti vastupanuliikumisega ja vandusid 1944. aasta septembris truudust Otto Tiefi valitsusele.
Kui sakslased taganesid, jäi grupp Nõukogude vastuluure silmusesse. 
Haukka grupp purustati detsembris 1944, varitsuses langes Leo Talgre.
28. detsembri öösel 1945 ründas NKVD väeosa üksus Võrumaal Nursipalus Haukka luuregrupi meeste metsavendade punkrit (Nursipunker). Langes üheksa meest.
Mälestuse jäädvustamine.
Haukka grupist on René Vilbre teinud dokumentaalfilmi "" (2005; esimene film sarjast "Kuum külm sõda"; stsenaristid Kiur Aarma ja Tiit Pruuli, idee autor Eerik-Niiles Kross).